
Ymateb yn feirniadol i erthygl, gan roi tystiolaeth o wybodaeth a dealltwriaeth gadarn o themâu sy’n gysylltiedig ag addysgu’r Gymraeg yn y sector cyfrwng Saesneg.

Cyflwynir gan Lewis (2011) dopig cymhleth sydd yn gofyn am drafodaeth o sawl agwedd ynghylch addysgu’r Gymraeg yn y sector cyfrwng Saesneg a thu hwnt. Ymddengys bod yna chwyldro ar fin digwydd ym myd addysg ac nid yw diwygiadau i’r system addysgu Cymraeg yn y sector cyfrwng Saesneg yn eithriad i’r drefn. Serch hyn, pwysig yw cydnabod mai nad yn ynysol ceir yr holl newidiadau a rhaid ystyried y ddau gyfrwng wrth drin a thrafod addysgu’r Gymraeg mewn ysgolion (Lewis, 2011). Eto i gyd, allweddol yw nodi’n ogystal nid yw’r galw am newid ond ym maes addysg ychwaith. Gofynnir am newid yn y cartref ac yn y gymuned (Baker, 2001), mannau le mae’r Gymraeg yn araf ddiflannu er i’r nifer o ddysgwyr gynyddu (Jones, 2014). 
Un o’r newidiadau diweddaraf wrth addysgu’r Gymraeg yn y sector cyfrwng Saesneg yw’r ffaith bod argymhellion Davies (2013) o greu continwwm iaith a’r newid o ddileu’r cwrs byr T.G.A.U Cymraeg ail-iaith yn dechrau cymryd lle (Lewis, 2019). Yn barod, serch hyn, ceir pryderon ynghylch y ffordd o weithredu ar y newidiadau sylweddol hyn (Lewis, 2019) ac mae rhai’n dal i amau bod blaenoriaethau’r Llywodraeth yn arafu’r broses (Schiavone, 2019a). Mae’r oedi hwn yn ffactor sy’n dueddol o ailymddangos ynghylch materion polisïau iaith newydd, ac yn wir mae’n broblem ryngwladol pan ddaw’n amser creu newid sylweddol o’r fath. Ymddengys bod anghydbwysedd felly rhwng yr hyn sy’n flaenoriaeth i arbenigwyr ac ymchwilwyr a’r polisiwyr. Dadleua Cymdeithas yr Iaith Gymraeg (Schiavone, 2019b) bod diffyg effeithiolrwydd y Llywodraeth yn peryglu niweidio’r Gymraeg. Sonia Schiavone (2019b) bydd yr oedi pellach wrth wireddu’r newidiadau’n golygu bydd plant yn colli addysg Cymraeg yn yr ysgolion hyn hyd at o leiaf 2026. Cytuna Trudall a Bühmann (2008) gyda’r ffaith mai un o brif anawsterau sicrhau newid o ran polisi iaith mewn gwledydd â ieithoedd leifrifol yw’r diffyg blaenoriaethu gan lywodraethau a hynny’n ganlyniad o ddiffyg darpariaeth a chymorth ariannol. Ceir nifer o enghreifftiau byd-eang o wledydd megis Mali, Peru a Papua New Guinea sydd wedi chwilio am gymorth ariannol tu hwnt i furiau Llywodraethol er mwyn cyflymu’r broses o newid systemau iaith yn eu gwledydd (Trudall a Bühmann, 2008). O bosib bydd rhaid i Gymru ddechrau efelychu hyn er mwyn creu newid mewn ysgolion yn gynt.
Drwy ddilyn continwwm iaith a dileu’r cyrsiau byr, cawn gamu i gyfeiriad fframwaith newydd Donaldson (2015) gan osod sylfeini mwy sefydlog ar gyfer creu system addysg ddwyieithog. Cydnabydda Lewis (2011) gymhlethdod addysg o’r fath serch hyn gydag amheuon ynghylch addasrwydd addysg o’r fath i Gymru, gwlad sydd â gymaint o ‘amrywiaeth o sefyllfaoedd addysgu a dysgu’ (Lewis, 2011: 67). Yn deillio o’r amheuon hyn hefyd y daw’r cwestiwn o effeithiolrwydd darpariaeth ddwyieithog wrth gynhyrchu siaradwyr hyderus sydd yn datblygu’n siaradwyr dwyieithog lwyr (Llywodraeth Cymru, 2010). Dadleua UNESCO (2003) mai addysg drwy gyfrwng mamiaith y plentyn sydd orau. Noder bod gwendid ym maes addysg yn fyd-eang ar hyn o bryd yn dilyn y ffaith bod 40% o blant y byd heddiw’n methu cael mynediad i addysg drwy gyfrwng eu mamiaith (UNESCO, 2018). Wrth gwrs, yng Nghymru mae sicrhau addysg cyfrwng mamiaith yn her yn sgil yr amrywiaeth ieithyddol. Er hyn, ni ellir danseilio ychwaith bod dysgu ieithoedd yn sicr yn beth da a chyniga UNESCO (2003) ffordd ymlaen sydd yn ystyried buddion amgylchynnu plant â chyfleoedd dysgu ieithoedd newydd ond hefyd wrth gofio pwysigrwydd mamiaith a hynny yw cynnig addysg yn seiliedig ar famiaith sy’n ddwyieithog/amlieithog. Gall hyn gynnig ateb ar gyfer system addysg Cymru o ran diffinio termau megis ‘cyfrwng Cymraeg a dwyieithog’ (Lewis, 2011: 67). Noda Redknap et al (2006) fod amwysedd o’r fath yn un rheswm dros yr holl ansicrwydd a geir hyd heddiw, a dyma sydd angen newid o ran addysgu’r Gymraeg a hynny nid ond yn y sector cyfrwng Saesneg erbyn hyn.
Gyda bwriad y Llywodraeth o gynhyrchu miliwn o siaradwyr Cymraeg erbyn 2050 (Llywodraeth Cymru, 2017) mae addysgu Cymraeg yn effeithiol yn y sector cyfrwng Saesneg yn rhan annatod o gyflawni’r nod. Thema amlwg iawn wrth ymdrin â’r Gymraeg yw’r agwedd tuag ati, yn enwedig mewn ysgolion cyfrwng Saesneg. Pwysleisia Cymdeithas yr Iaith Gymraeg (2013) nad oes yna barch tuag at y Gymraeg a’u hateb yw dylid cyflwyno’r Gymraeg fel pwnc mewn ysgolion cyfrwng Saesneg yn union fel cyflwynir Saesneg fel pwnc mewn ysgolion cyfrwng Cymraeg. Cytuna Jones (2016) â’r ffaith ei fod yn angenrheidiol i gynyddu statws y Gymraeg. Noder hyn fel rhan o fframwaith newydd Cymru a thrwy barhau i gadw’r Gymraeg fel pwnc gorfodol hyd at 16 oed (Donaldson, 2015) dywed Williams bydd modd sefydlu cydweithrediad rhwng byd addysg a rhieni plant yn well (dyfynnwyd yn Jones, 2016). Dyma her arall sydd yn chwarae rôl allweddol wrth ymdrin ag addysgu’r Gymraeg yn llwyddiannus ledled ysgolion Cymru sef cydweithrediad aml-asiantaethol neu’n hytrach y diffyg sydd ohoni ar hyn o bryd. Noda Rhys (2014) ffaith diddorol mai nad mamiaith y mwyafrif o blant ym myd addysg mewn gwirionedd yw’r Gymraeg, ac mae hyn yn creu anawsterau dwfn. Cred Van Dongera et al (2017) felly mai un o heriau Cymru yw delio gyda’r diffyg defnydd sydd o’r iaith hyd yn oed mewn ysgolion cyfrwng Cymraeg. Enghraifft o hyn yw’r ffaith bod cynnydd yn y nifer o ddisgyblion sy’n dewis astudio trwy gyfrwng y Seasneg wrth iddynt gyrraedd oedran T.G.A.U er iddynt dderbyn addysg drwy gyfrwng y Gymraeg hyd at y pwynt hynny, anhawster sy’n sgil system nad sy’n gweddu i amlieithrwydd Cymru (Jones, 2010). Barn Cummins (2001) yw bod iaith leifrifol fel y Gymraeg ond yn medru ffynnu os oes yna ddefnydd o’r iaith yn y cartref ac yn y gymuned a bod ymdeimlad o berchnogaeth a pherthyn diwylliannol iddi. Galw sydd felly am newid yn y ddau gyfrwng a thu hwnt.
Pwysleisia Donaldson (2015) bwysigrwydd gwella rôl gynyddol y Gymraeg yn y gweithle ac atega Baker (2001) hyn wrth iddo honni bydd mwy o swyddi yn chwilio am ddisgyblion sydd yn ddwyieithog.  Drwy ganolbwyntio ar werth masnachol y Gymraeg yn y farchnad swyddi felly bydd mwy o ystyr ac ymdeimlad o bwrpas â’r disgyblion dros ddysgu’r Gymraeg (Lewis, 2015) a chred Lewis (2011) bod addysg ddwyieithog yn atgyfnerthu’r sylw sydd angen o fuddion dwyieithrwydd. Serch hyn, o edrych ar fodelau mewn gwledydd sydd â phroffil tebyg o ran demograffeg ieithyddol megis Gwlad y Basg neu Iwerddon, gwelir bod lle i wella megis yn Iwerddon disgwylir i bob athro cynradd fedru’r Wyddeleg neu yng Ngwlad y Basg ceir profion iaith cyn caniatáu mynediad i rai swyddi megis rhai galwadigaethol (Hopwood et al, 2018). Allweddol yw cofio mai, er mwyn cadw’r iaith yn fyw, cynyddu’r defnydd ohoni sy’n angenrheidiol a bod annog dysgwyr cyfrwng Saesneg i weld gwerth yn nysgu’r Gymraeg yn gam tuag at hynny. 
Yn amlwg nid oedd cyflwyno Cymraeg fel cwrs byr yn gwneud dim er lles statws yr iaith gyda chwymp o 6,422 yn sefyll arholiad Cymraeg yn 2017 i 4,848 erbyn 2018 (Cymwysterau Cymru, 2018). Cefnogir hyn ymhellach pan nodwyd bod canlyniadau 2019 wedi dangos cynnydd o 12.5% mewn disgyblion sy’n ennill A*-C yn dilyn diflaniad y cwrs byr (Gilibrand, 2019). Cefnoga Van Dongera (2017) hyn wrth nodi arfer dda mewn ysgol yn Iwerddon gelwir yn Scoil Bhríde. Dyma ysgol gydag awyrgylch bositif ynghylch dysgu ieithoedd ac amgylchedd dysgu sydd yn caniatáu ar gyfer hyn. O ganlyniad dengys bod canlyniadau’r ysgol hon mewn arholiadau Gwyddeleg yn uwch o gymharu ag ysgolion eraill (Van Dongera, 2017). Er mwyn i addysgu’r Gymraeg lwyddo mewn ysgolion cyfrwng Saesneg felly rhaid cael newid sylweddol drwy ddarparu’r Gymraeg ag arfau o rym a statws. 
Anghytuna rhai megis García a Woodley (dyfynnwyd yn Bigelow a Ennser-Kananen, 2015), serch hynny, gyda gosod ffiniau a gwahanu dysgu ieithoedd wrth iddi sôn am ddysgu iaith fel proses deinameg bellach. Sonia hithau bod dysgu iaith angen bod yn fwy cyd-destunol ac integredig drwy addysgu cynnwys pynciol drwy gyfrwng ail-iaith er enghraifft. Rhybuddia Cummins (dyfynnwyd yn Lewis, 2011:77) yn erbyn ‘gwahanu ieithoedd yn haearnaidd’ hefyd. Nid yw cymysgedd ieithyddol lwyr ar y llaw arall yn ymddangos yn addas ychwaith a noda Lewis (2011) mai prin yw’r ymchwil eang sy’n cefnogi effaith gadarnhaol defnyddio iaith yn gyfochrog. Gofid sydd gan athrawon felly yw’r iaith amrywiol mae disgwyl iddynt drin ar lawr yr ystafell ddosbarth (Lewis, 2011) a noda García a Woodley (dyfynnwyd yn Bigelow a Ennser-Kananen, 2015) bod sawl cymhlethdod o ran roi hyn ar waith yn ymarferol ar lawr yr ystafell ddosbarth. Athrawon yn y bôn sydd wrth wraidd rhoi’r arfer newydd ar waith yn llwyddiannus (Lewis, 2011) ac yng Nghymru ceir anawsterau wrth fynd i’r afael â sicrhau hyn.
Her a wyneba ysolion cyfrwng Saesneg wrth fynd ati i weithredu’n ymarferol yw diffyg sgiliau ieithyddol athrawon. Uwcholeuir pwysigrwydd cynyddu’r defnydd o systemau megis y Cynllun Sabothol a cheir enghreifftiau pellach o arfer dda mewn ehangu gwersi tebyg i bobl y gymuned (Estyn, 2002). Mae ansawdd addysgu Cymraeg yn wan (BBC, 2017) ond noda Furlong (2015) nad oes modd i athrawon wella heb i ansawdd y ddarpariaeth wella.  Mae diffyg sgiliau iaith athrawon a’r diffyg adnoddau yn fater brys a chanlyniad y diffyg hwn, yn ôl Estyn (2002), yw diffyg cywirdeb a defnydd ymysg y dysgwyr. Amlyga hyn bod angen i’r ddau gyfrwng gydweithio er mwyn cefnogi’r newid (Andrews, 2012). Cred Lewis (2011) bod yr amrywiaeth helaeth o ddulliau ac arferion yn rhan o’r diffyg hyder sydd gan athrawon a bod galw am ddiffiniad cliriach o ran beth yw’r gofyn a chysondeb gyda’r hyfforddiant sy’n dilyn i’w cynorthwyo (Jones, 2010). 
Crynhoa Baker (dyfynnwyd yn Lewis, 2011:68) mai ‘simple label for a complex phenomenom’ ydy addysg ddwyieithog. Er mwyn sicrhau diffiniad cliriach allweddol yw ceisio efelychu systemau nad sy’n anhebyg i Gymru o ran proffil demograffeg ieithyddol megis Gwlad y Basg ac Iwerddon (Hopwood et al, 2018). Yr hyn a welir yno yw system dosbarthu ysgolion strwythuredig yn ôl mamiaith y disgyblion a’r gymuned gyfagos, rhaid ailystyried labelu natur ieithyddol ysgolion Cymru felly (Roberts, 2017). Er bod twf yn yr ymwybyddiaeth o fanteision dwyieithrwydd mae yna ofidion o hyd megis y gofal bydd angen wrth ddefnyddio dulliau dwyieithog â phlant ag anableddau dysgu (Bialystok, 2016). Noder mewn ymchwil mwy diweddar bod rhai wedi bod yn rhy hael gyda’u honiadau am y dystiolaeth o fuddion gwybyddol dwyieithrwydd (Nauert, 2018). Cynhaliwyd astudiaeth eang o’r ymchwil ar addysg ddwyieithog gan Lehtonen (2018) a daethant i’r casgliad bod y dystiolaeth o blaid buddion gwybyddol dwyieithrwydd yn ei gyfanrwydd yn llai na’r hyn honnwyd. Yn bendant mabwysiadir sgiliau ieithyddol wrth iaith arall ond pwysig yw cofio ei fod yn fwy cymhleth na chynnig addysg ddwyieithog, yn enwedig yng Nghymru. Noda Lewis ei hun (2011) fod cefnogwyr o addysg ddwyieithog megis García yn nodi nad yw’r system yn gadarn i gyd. Casgla Fang (2017) o waith ymchwil Cummins bod gan addysg ddwyieithog ei buddion ond nid yw o hyd yn ddewis digonol fel y dull gorau ar gyfer addysg i blant. Er bod addysgu plant yn ddwyieithog yn tyfu’n ddull poblogaidd, haws dweud na gwneud, a noda García (2009) ei hun bod rhoi addysg ddwyieithog ar waith ar lawr ysgolion yn fater sy’n dibynnu ar sawl ffactor. Cytuna Fang (2017) dylid ystyried cyflwr economaidd, cymdeithasol a demograffeg gwlad pan yn trafod newidiadau i strategaethau dysgu iaith ym maes addysg. 
Un ffordd lwyddiannus o geisio gweithredu’n ddwyieithog mewn ysgolion yw’r dull CLIL (Cummins, 2013). Dyma ddull sydd yn hyrwyddo ieithoedd mewn ysgolion ac yn cefnogi ymchwil Spada a Lightbown (2014) bod angen amryw o gyd-destunau er mwyn dysgu iaith yn llwyddiannus. Serch hyn, dadleua UNESCO (2003) ei fod yn medru bod yn wrth-gynhyrchiol os yw’n cael ei weithredu’n aflwyddiannus. Ffordd o leddfu’r anawsterau yw’r defnydd o drawsieithu. Dull sydd yn un systematig, llwyddiannus ar gyfer annog amlieithrwydd mewn dosbarthiadau (García a Kleyn, 2016). Dadleua Cummins (2001) bod y dysgu fodd bynnag yn dibynnu ar ansawdd iaith gyntaf y plentyn. Noda Baker (2001) fod addysg drochi ac addysg iaith dreftadaeth yn dduliau llwyddiannus o gyflwyno ieithoedd i blant a hynny am fod y plant yn yr astudiaethau achos yn dysgu drwy gyfrwng eu mamiaith i ddechrau. Honna ef ei fod yn ganolog gosod ffiniau rhwng y gwahanol ieithoedd mewn ysgolion dwyieithog er mwyn osgoi dwyieithrwydd gostyngol a gor-ddefnydd o’r dechneg brechdan. Er eu bod yn mabwysiadu iaith newydd felly’n y ddau dull, y craidd yw bod sylfaen eu haddysg yn eu mamiaith. 
[bookmark: _GoBack]Ni cheir amheuaeth o gwbl felly bod y mater o addysg Gymraeg mewn ysgolion cyfrwng Saesneg yn un gymhleth. Yn wir mae proffil demograffeg ieithyddol Cymru yn ei wneud yn broses anodd i’w datrys ac atega Trudall a Brühmann (2008) bod angen talu sylw gofalus at obeithion pedagogaidd a chymdeithasol gwlad yn ogystal â’r amgylchedd wleidyddol sydd yno pan yn mynd i’r afael â newid polisi iaith. Yng ngeiriau Lewis (2011) mae angen ‘dulliau cryf o safon’ arnom ac, yn ôl yr ymchwil, y camau gellir ystyired wrth addysgu’r Gymraeg yn y sector cyfrwng Saesneg yw’r canlynol. Yn gyntaf, ar lefel feicro, dylid gwella safon iaith athrawon mewn ysgolion ledled Cymru. Hefyd, sicrhau argaeledd a buddsoddi mewn adnoddau o ansawdd. Yn ail, mae gofyn newid ar lefel facro, a hynny drwy greu system addysg fwy strwythuredig o ran dosbarthiad ieithyddol er mwyn caniatáu ar gyfer y defnydd llwyddiannus o ddulliau dysgu dwyieithog megis trochi, trawsieithu a’r CLIL. Hynny yw, sicrhau bod plant yn cael addysg trwy eu mamiaith er mwyn gallu creu cymuned o ddysgwyr sydd yn medru mabwysiadu ieithoedd newydd yn hyderus heb beryglu niweidio’u cyrhaeddiad mewn pynciau eraill na datblygiad eu hiaith gyntaf. Yn amlwg, nid oes modd gwireddu’r uchod heb weithredu cynt ar ran y Llywodraeth. Ceir diwygiad a daw’r galw felly am gyswllt lawer cryfach rhwng ymchwil, polisi ac arfer nag erioed o’r blaen. 

